Endnu en studerende med stress rejser sig op og spørger, hvad politikerne vil gøre ved problemet. Pia Kjærsgaard (DF) mener, at for mange vælger en akademisk uddannelse, og hun siger, at flere bør overveje, om det er den rigtige vej at gå.

Diskussionen går også på besparelser, hvor regeringen og Dansk Folkeparti har indført et såkaldt omprioriteringsbidrag, som hvert år har tvunget uddannelsesinstitutionerne til at spare to procent. Morten Østergaard (R) siger, at regeringen og Dansk Folkeparti blandt andet har brugt pengene på politiheste i København, og den prioritering forstår han ikke.

På finansloven for 2018 afsatte VLAK-regeringen og Dansk Folkeparti 38 millioner kroner til politiheste i København. Pia Kjærsgaard er meget utilfreds med, at Østergaard kæder det beløb sammen med studerende med stress.

- Hold nu op, lyder det irriteret fra DF'eren.